钦定古今图书集成/理学汇编/文学典/第195卷 > 《吴兴昼公集序》于𬱖
## 钦定古今图书集成/理学汇编/文学典/第195卷 > 《吴兴昼公集序》于𬱖

诗自风雅道息，二百馀年而骚人作，其旨愁思，其文
婉丽，亡楚之变风欤至西汉，李陵、苏武始全为五言
诗体，源于其风，流于骚，故多忧伤离远之情。梁昭明
所造《文选》，录古诗十九首，亡其姓氏。观其词，盖东汉
之世李苏之流，自建安中王仲宣、曹子建鼓其风，晋
世陆士衡、潘安仁扬其波，王、曹以气胜，潘、陆以文尚。
气胜者，魏祖兴武功，于二京已覆；文尚者，晋武图帝
业，于五胡肇乱。观其人文，兴亡之迹，人焉廋哉！宋高
祖平桓元，定江表，文帝继业，五年间江左宁谧，魏晋
文章，郁然复兴。康乐侯谢灵运，独步江南，俯视潘陆，
其文炳而丽，其气逸而畅，驱风雷于江山，变晴昏于
洲渚，烟云以之惨淡，景气为其澄霁，“信江表之文英，
五言之丽则者也。”逮乎齐世，宣城守谢元晖，亦得其
词调，函于风格，不侔康乐矣。梁陈已降，虽作者不绝，
而五言之道，不胜其情矣。有唐吴兴释皎然，字清昼，
即康乐之十世孙也。得诗人之奥旨，传乃祖之精华，
江南诗人，莫不楷范。函于缘情绮靡，故词多芳泽；师
古典制，故律尚清壮。“其或发明元理，则深契真如，人
不可得而思议也。”贞元壬申岁，余分刺吴兴之明年，
集贤殿御书院有命征其文集，余自采而编之，得诗
五百四十六首，分为十卷，纳于延阁书府。上人以余
尝著《诗述》论前代之诗，托余集序。辞不获已，略志其
变。上人之植情和顺，禀质端懿，中秘空寂，外开方便，
妙言说于文字，了心境于定惠，又释门之慈航智炬
也。余游之内者，何足以叩元关。谢氏世为诗人，岂佛
书所谓习气云。